Document ID: 32014D0164

NEUVOSTON PÄÄTÖS,
annettu 11 päivänä helmikuuta 2014,
kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan pöytäkirjan tekemisestä Euroopan unionin puolesta
(2014/164/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 114 ja 207 artiklan 4 kohdan ensimmäisen alakohdan yhdessä sen 218 artiklan 6 kohdan a alakohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän,
sekä katsoo seuraavaa:
(1)
Komissio on neuvotellut unionin puolesta kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevasta pöytäkirjasta, jäljempänä ’pöytäkirja’, unionin toimivaltaan kuuluvien asioiden osalta neuvoston sille antaman valtuutuksen perusteella.
(2)
Neuvoston päätöksen 2001/748/EY (1) mukaisesti pöytäkirja allekirjoitettiin 16 päivänä tammikuuta 2002, sillä varauksella, että pöytäkirjan tekeminen saatetaan päätökseen myöhemmin.
(3)
Kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen (2) tekeminen hyväksyttiin unionin puolesta neuvoston päätöksellä 2004/579/EY (3), mikä yleissopimuksen 37 artiklan 2 kappaleen mukaisesti on edellytys sille, että unioni voi tulla mainitun pöytäkirjan sopimuspuoleksi.
(4)
Pöytäkirjassa säädetään toimenpiteistä, jotka kuuluvat unionin yhteisen kauppapolitiikan soveltamisalaan. Tähän mennessä on hyväksytty useita unionin säädöksiä, joiden tavoitteena on lieventää ja poistaa tavanomaisten aseiden siirtojen esteitä sisämarkkinoilla tai säännellä aseiden vientiä kolmansiin maihin.
(5)
Aseiden siirtoa ja valvontaa koskevista tiukimmista mahdollisista yhteisistä kansainvälisistä normeista laadittava oikeudellisesti sitova väline koskee asioita, jotka kuuluvat unionin toimivaltaan, joko koska ne kuuluvat unionin yhteisen kauppapolitiikan piiriin tai koska pöytäkirjan tekeminen todennäköisesti vaikuttaa unionin hyväksymiin yhteisiin säädöksiin tai muuttaa niiden soveltamisalaa.
(6)
Siltä osin kuin pöytäkirjan määräykset kuuluvat unionille siirrettyyn toimivaltaan, kyseinen pöytäkirja olisi tehtävä unionin puolesta.
(7)
Pöytäkirjan 17 artiklan 3 kappaleen mukaisesti unionin on hyväksymiskirjaa tallettaessaan myös talletettava selitys, josta ilmenee unionin toimivalta pöytäkirjan soveltamisalaan kuuluvissa asioissa.
(8)
Ampuma-aseiden hankinnan ja hallussapidon valvontaa unionissa sekä aseiden siirtoja koskevia muodollisuuksia jäsenvaltioissa säännellään neuvoston direktiivillä 91/477/ETY (4).
(9)
Puolustukseen liittyvien tuotteiden siirtoja unionin sisällä koskevia sääntöjä ja menettelyjä säännellään Euroopan parlamentin ja neuvoston direktiivillä 2009/43/EY (5),
ON HYVÄKSYNYT TÄMÄN PÄÄTÖKSEN:
1 artikla
Hyväksytään kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskeva pöytäkirja Euroopan unionin puolesta.
Pöytäkirjan teksti on liitetty tähän päätökseen.
2 artikla
Neuvoston puheenjohtaja nimeää yhden tai useamman henkilön, jolla on oikeus tallettaa unionin puolesta pöytäkirjan 17 artiklan 3 kappaleessa tarkoitettu hyväksymisasiakirja osoitukseksi siitä, että unioni suostuu sitoutumaan sopimukseen (6).
Selityksen teksti on liitetty tähän päätökseen.
3 artikla
Tämä päätös tulee voimaan päivänä, jona se hyväksytään.
Tehty Brysselissä 11 päivänä helmikuuta 2014.

Labels: 0
3
5